VEGA & Live Nation præsenterer
**Det sydafrikanske post-grunge-band Seether varmer op under VEGA**
*Post-grunge-bands fra Sydafrika er normalt sjældne gæster på vore breddegrader, men 25. november kan den erfarne og succesrige trio Seether fra Pretoria i Sydafrika opleves i Lille VEGA med nyt album.*

**Verdensturné med nyt album**
Post-grunge-bandet udgiver nyt album i starten af juli, og det følges op med en verdensturné, der bringer dem til København, som de sidst gæstede i starten af 2012, hvor de spillede support for rockbandet 3 Doors Down i Store VEGA.

*Isolate and Medicate*, som er titlen på [Seethers](http://www.seether.com/) kommende album, er bandets sjette album og følger op på albummet *Holding Onto Strings Better Left to Fray* (2011), der opnåede en 1. plads på både US Billboard Alternative Albums, US Billboard Hard Rock Albums og US Billboard Top Rock Albums og en imponerende andenplads på den samlede US Billboard 200-albumliste.

Forventningerne til det nye album er derfor store, og førstesinglen ” [Words as Weapons](http://youtu.be/202fjZZO-tI)” lover da også godt for udgivelsen.

**Inspireret af Nirvana og Alice In Chains**
Seether blev grundlagt i 1999 og er inspireret af legendariske Seattle-bands som Nirvana og Alice In Chains. De er dog også påvirket af senere bands som Deftones og Nine Inch Nails.

Bandets tunge, men melodiske lyd giver tydelig associationer til grungens klassiske numre og har fænget hos en stor fangruppe – både i hjemlandet, men ikke mindst i USA og også Europa.

Seether har haft flere singlehits, der er gået nummer 1. på de amerikanske rock-hitlister, heriblandt ”Fine Again” fra debutalbummet *Disclaimer* (2002), ”Remedy” (*Karma and Effect*, 2005), ”Fake It” (*Finding Beauty in Negative Spaces*, 2007) og ”[Country Song](http://youtu.be/4NMxwbn_QoU)” (*Holding Onto Strings Better Left to Fray*, 2011).

Til november kan mange af disse sange og materialet fra det nye album høres live, når Seether gæster Lille VEGA som hovednavn.

**Fakta om koncerten:**
Seether (SA)
Tirsdag den 25. november kl. 21

Lille VEGA, Enghavevej 40, 1674 Kbh. V
215 kr. + gebyr
VIP-billet (tidlig indgang, t-shirt og tour-laminat) – 415 kr.
Forsalget starter onsdag den 25. juni via VEGAs hjemmeside og Billetnet.
Læs mere om koncerten: <http://vega.dk/arrangementer/seether-14638.html>

*For yderligere oplysninger kontakt venligst*
Anders Madsen
Online-redaktør, VEGA

3326 0946 – akm@vega.dk